
ПРОТОКОЛ № 33

На 14.08.2025 г., (четвъртък) от 18:30 часа, в залата на Общински съвет Златоград се проведе извънредно заседание на Общински съвет Златоград, свикано на основание чл. 23, ал. 4, т.1 от ЗМСМА и във връзка с чл. 55, ал.2 и ал.3, от Правилника за организацията и дейността на Общински съвет Златоград, неговите комисии и взаимодействието му с Общинска администрация. В заседанието от общинска администрация взе участие инж. Елка Чаушева – Секретар на Община Златоград. 

Г-жа Кръстева: Уважаеми колеги общински съветници, уважаема г-жо Чаушева, с кворум от 15 общински съветници откривам извънредното заседание на Общински съвет Златоград, на основание чл. 23, ал. 4 т. 1 от ЗМСМА и във връзка с чл. 55, ал.2 и ал. 3 от Правилника за дейността и организацията на Общински съвет Златоград, неговите комисии и взаимодействието му с общинска администрация, с предварително изпратения Ви дневен ред. Имате думата относно дневния ред. 

Коментари и предложения по дневния ред не постъпиха. 

Г-жа Кръстева подложи на гласуване така предложения дневен ред с вдигане на ръка.

Общинските съветници гласуваха с 15 гласа „за“,  0 „против“  и 0 „въздържал се“ – прие се дневния ред.  

ДНЕВЕН  РЕД:

1. Писмо относно: Връщане на Решение № И 454 от 22.07.2025г. на Общински съвет Златоград по реда на чл. 45, ал. 5 от ЗМСМА, с вх.№ ОС-624/05.08.2025г., и изх.№ 61-00-329/05.08.2025г., постъпило от кмета на Община Златоград.
2. Писмо относно: Връщане на Решение № И 456 от 22.07.2025г. на Общински съвет Златоград по реда на чл. 45, ал. 5 от ЗМСМА, с вх.№ 61-00-330/05.08.2025г., и изх.№ 61-00-330/05.08.2025г., постъпило от кмета на Община Златоград.

****************************************
По т.1 от дневния ред: Писмо относно: Връщане на Решение № И 454 от 22.07.2025г. на Общински съвет Златоград по реда на чл. 45, ал. 5 от ЗМСМА, с вх.№ ОС-624/05.08.2025г., и изх.№ 61-00-329/05.08.2025г., постъпило от кмета на Община Златоград.

Г-жа Кръстева: Това е решението, което е с предварително изпълнение. Г-жо Чаушева, вие ли ще представите?
Г-жа Чаушева: Уважаеми госпожи и господа общински съветници, на основание чл. 45, ал. 5 от Закона за местното самоуправление и местната администрация кмета на Община Златоград, връща Решение № И 454 от 22.07.2025 г., с оглед на това, че същото се явява незаконосъобразно и нецелесъобразно. В края на 2023 година, Община Златоград имаше възможността да подаде готови проектни предложения към Министерството на финансите, които да бъдат включени като прогнозен размер на капиталови разходи по Инвестиционна програма за общински проекти за финансиране от държавния бюджет на Република България за 2024 г. Съгласно Приложение № 3 към чл. 107, ал. 13 от Закона за държавния бюджет на Република България за 2024 година, обектът беше одобрен и беше сключено Споразумение № РД-02-30-682/04.04.2024г., между Министерството на регионалното развитие и благоустройство и Община Златоград. Съгласно споразумението, МРРБ се съгласява да предостави на Община Златоград, средства в размер на 645 800 лв., представляващи максимална финансова подкрепа за цялостна реализация на проекта. Трябва да отчетем и факта, че между Община Златоград и „Р*********-**“ *** е сключен, договор №80/23.05.2024г., с предмет: „Благоустрояване и изграждане на парк“, обектът е спрян, но договорът към настоящия момент е действащ. Въз основа на сключения договор, фирмата-изпълнител е извършила дейности, които подлежат на заплащане. Така приетото Решение № И 454 от 22.07.2025 г.,  на Общински съвет Златоград, се явява нецелесъобразно, предвид факта, че ще бъдат затруднени договорените отношения между двете страни. До започване на строителството на обекта се стигна след последователна политика в посока подобряване визията на централна градска част на гр. Златоград, след обществено обсъждане и в изпълнение на актове на Общински съвет Златоград: 
- Решение на Общински съвет Златоград № Д 275/29.12.2008 г., с което се одобрява проектно решение за “Концепция на общински кооперативен пазар” и Задание за проектиране за изготвяне на изменение на ПУП в обхват – УПИ IV – озеленяване и УПИ III – кооперативен пазар, кв. 72 по ПУП на гр. Златоград във вид на план за регулация и застрояване, посочено в Приложение – “Задание за проектиране за изготвяне на изменение на ПУП – ПРЗ, Концепция на кооперативен пазар”, въз основа на което е издадена заповед № 404/05.10.2009 г. на Кмета на Община Златоград за одобряване на Проект за изменение на Подробен устройствен план за кв.72 на гр. Златоград относно концепция за развитие на централната част на гр. Златоград;
- Решение № З 250/25.02.2021 г. за приемане на бюджета на Община Златоград за 2021 г. и одобряване на средства за проектиране на обект № 44 „Проучвателни и проектни работи за изграждане на нов кооперативен пазар, паркова зона, паркови атракции и детска площадка, гр. Златоград“ в Приложение № 5; 
-Решение № З 464/18.04.2022 г. на Общински съвет Златоград, с което е приет бюджетът на Община Златоград за 2022 г., с включване на обект № 38 „Благоустрояване и изграждане на парк, УПИ XVIII, кв. 72, гр. Златоград“  в Разчета за капиталови разходи – Приложение № 5.
С Определение от 03.12.2024 г. Върховният административен съд разпореди да се преустановят фактическите строителни действия по обекта. Строежът е спрян със Заповед № 443/05.12.2024 г. на Кмета на Община Златоград. Състоянието на строителната площадка, към настоящия момент, е следното: Извършени са изкопите, изпълнен е подложния бетон и стоманобетоновия фундамент на фонтана; Изпълнени са фундаментите на обществена тоалетна, като са заложени  и съответните комуникации (тръби, чакащи изводи). На тези подобекти е достигната кота +0,00 м; Голяма част от предвидените подземни комуникации са изпълнени. Канализационната площадкова мрежа, в по-голямата си част, е изпълнена. Липсват КРШ и чугунените капаци на всички РШ (ревизионни шахти). Има оставени изводи за линейните водосъбирателни решетки. Водопроводната площадкова мрежа е изпълнена, в по-голямата си част, както и на автоматичната напоителна система. Положени са кабелите за парковото осветление и фонтана. Положен е резервоара за поливни нужди без обратния насип. Изпълнена е помпената шахта. Изградена е водомерната шахта. На този етап строителната площадка e приведена  в състояние, което да не създава опасност за здравето на гражданите, да не създава  предпоставки за злополуки и като цяло да не е опасна за гражданите. Строежът е консервиран за неопределен период от време, като са извършени предписаните от проектанта задължителни мероприятия, които ще гарантират устойчивостта на изпълнените СМР, така че в бъдеще, при последващо продължение на строителството, всички изпълнени дейности, да могат да се ползват и да отговарят на необходимите изисквания за здравина и устойчивост. По-нататък, следва да бъде взето под внимание, обстоятелството, че фирмата-изпълнител по  договор № 80/23.05.2024 г., има възможността да предяви по съдебен ред  искова претенция, чрез която да удовлетвори вземанията си за извършените дейности. Това допълнително ще утежни бюджета на Община Златоград. Предвид горното, кмета на Община Златоград предлага Общински съвет Златоград да отмени свое Решение № И 454/22.07.2025 г., прието с Протокол № 32 от 22.07.2025г. 

Г-жа Кръстева: Колеги, имате думата. Да, г-н Хасапчиев.

Г-н Хасапчиев: Благодаря Ви, г-жо Кръстева. Едно неугледно място в центъра на града, което би трябвало да придобие някакъв завършен вид, като се има предвид, че по-голямата част от строителните дейности са приключили. Мисля, че във времето кой каквото е имал да покаже го е показал, сега е време да дадем заслуженото на гражданите. Така, че си мисля да загърбим всички предразсъдъци и да се отмени това решение, да се оползотвори терена, както е предназначен и да придобие завършен вид. Да кажа, че голяма част от обществото очаква положително решение, така че ние трябва да му го дадем, благодаря. 

Г-жа Хаджийска: Дали голяма част от обществото очаква положително решение и изграждане на мястото на кооперативния пазар на парк имам определени съмнения. Голяма част от хората, с които аз съм разговаряла считат, че изграждането на парк на мястото на кооперативния пазар към настоящия момент е нецелесъобразно. Потребността от паркинг, на който да се съвместява пазара и възможността за паркиране, според мен е далеч по-добрия вариант. Аз няма да повтарям това, което многократно се е повтаряло, но стигайки до това мнение всъщност съм провела много разговори, както с хората, които работят в този район, така и с гражданите, които, ще подкрепя г-н Хасапчиев наистина смятат, че твърде дълго се проточи този проблем с парка. Ще си позволя обаче нещо друго, защото многократно се говори за него и сме упреквани по всякакъв начин отнасящ се до кооперативния пазар. И в докладната записка, а и непрекъснато се повтаря прословутото Решение Д 275 от 2008 г.  Не знам колко души от Вас са прочели решението, или са се върнали в 2008 година, има го в сайта на Община Златоград. Това решение е прието на извънредно заседание на 29.12.2008 г., няма да коментирам присъствие, гласували и така нататък, ще коментирам обаче по-същество. Към този проект за решение има приложено задание за проектиране. Много интересно задание за проектиране уважаеми колеги. В това задание за проектиране, например е посочено: За УПИ Кооперативен пазар да се отредят заложените елементи на зона Г от концепцията за централна градска част, в северозападната част на УПИ-то закусвалня и павилиони за промишлени стоки, в югоизточната част паркинг с 37 парко места, временен пазар, хладилни складове и търговски обекти отредени върху частни имоти, между двете зони да се осъществи зона за почивка. В близост до кооперативния пазар, като елемент към уличната регулация, да бъде урегулиран голям паркинг с 67 парко места и така нататък. Има го публикувано, всеки от присъстващите тук, пък и от жителите на общината могат да се върнат към него. Прочетох това неслучайно, защото заиграването с това, видите ли от 2008 година е решението е малко некоректно. В 2008 година, между другото по това задание е заплатено около 20 000 лева от бюджета на Община Златоград. През същата 2008 година по проект Община Златоград заплаща около 60 000 лева за изграждане на така наречения бизнес инкубатор. Много ми е интересно къде отидоха проектите за бизнес инкубатора, 60 000 лев през 2008 година са си бая пари, ако днес някой не ги отчита, като достатъчно средства. Интересно ми е къде отидоха тези проекти и как изведнъж върху концепцията започнаха да се появяват допълвания. Спомняте си всички как е допълнена концепцията, как изглежда. Тя вече е свалено от сайта на общината графичната част. Така, че по отношение на всички тези противоречия, които възникват си мисля, че независимо, че е минало времето, когато някой е показвал нещо, сегашната докладна записка по същия начин е акт на някакъв инат. Защото аз лично не видях поне минимален опит да видим какво може да се направи там, така че това място да придобие по добър вид и разбира се да удовлетвори хората. Да ги удовлетвори по отношение местата за паркиране, защото виждате какво се случва по улиците на Златоград, не само в дните, в когато има пазар понеделник и петък, а и в останалите дни. Аз ще продължа да подкрепям предложението на това място да се изгради паркинг с възможност за провеждане на кооперативен пазар в дните понеделник и петък до обяд. Както тук с къщичките направихме, превърнахме центъра в търговска зона с не толкова добър вид, поне по моему и по мнението на голяма част от хората, така може да се помисли и за тази част. Благодаря!

Г-жа Кръстева: Благодаря! Г-н Хумчев.

Г-н Хумчев: Благодаря, госпожо Председател! По докладната записка внесена от кмета на Община Златоград на мен ми става ясно, че тук се касае за средства, които са извършени дейности от фирмата въз основа на редица процедури, които са се случвали с въпросния обект и тук се касае, за това дали Община Златоград ще може да разплати до сега извършените дейности. Ако бъркам, моля да бъда извинен. Всъщност докладната записка касае самите договорни отношения между фирмата изпълнител и общината. През две три сесии го дъвкаме този въпрос и самото искане не отменя мораториума, който беше въведен. Нали така?  За три години, спиране на строежа. Просто касае дали тези дейности, които са извършени до момента ще бъдат разплатени. Те тъй или иначе ще бъдат изплатени, защото фирмата ще осъди общината и тук си даваме ясна сметка, че това нещо не касае лично Мирослав Янчев, а касае Община Златоград и всички ние като данъкоплатци, ще платим тази сметка. Дали ще се плати от средствата, които са постъпили по този обект или ние ще я платим от нашите данъци, това вече е въпрос на решение на Общински съвет, така го разбирам аз. Така че според мен е резонно искането на кмета, да мнозинството в Общински съвет има друга представа за това място и за този обект, в което разбира се няма нищо лошо, така е решило обществото гласувайки на избори, но според мен е редно при извървени толкова много процедури, толкова много дейности извършени поне да има възможност да се заплати на фирмата и тя да не съди общината, която всъщност ще плати тази сметка, било то със закъснение, с лихви. Така, че аз бих подкрепил този докладна и бих подкрепил едно разумно решение да се отмени това решение на Общински съвет и да има възможност фирмата да си получи сметката и от там нататък вече отново народа ще каже какво ще се случва с това място изобщо с цялата община на евентуални следващи избори, което е нормално за нея. Благодаря Ви.

Г-н Хасапчиев: Благодаря Ви, г-жо Кръстева! Г-н Хумчев, напипа тънкостта на въпроса, каза го. Аз няма да се спирам, макар че исках да взема отношение точно по тази тема, но аз искам да погледнем малко по общо към нещата, тоест малко по отвисоко искам да кажа не общо. Случая въобще не е общ, той е много специфичен. Едно, че ще се загубят средства, вместо да се вземат от държавния бюджет, които са отделени по тази Наредба 3, общината трябва да ги изкара от собствения си бюджет. Вижте, аз си мисля, за да може да вървим наред, нека да не се връщаме чак толкова назад 2008, 2009, 2010, мисля си, че така само ще боксуваме нищо друго не можем да направим. Откакто стана актуална темата за паркинг, пазар, парк или нещо подобно, да ви кажа откровено нямах много време да ходя по пазара, обаче сега последно време се пускам по тази уличка, където са търговците и знаете ли по-голямата част, които познавам това са от Горски извор, идват от Бенковски, идват от Кирково казват, че там им е много по приятно отколкото да бъдат оттатък. Граждани, с които се срещам и ги питам, провокирам ги с въпроса „Тука по-добре ли е пазара на тази улица или там на паркинга“, казват, че там е много по-добре, върви от ляво от дясно, гледа всичко, свършва си бързо работа и си заминава. Сега като погледнете от гледна точка на паркирането на колите, там беше страшно неугледно нещо, пазар, паркирани коли, не може да се разминават, чакаме се, говоря за стария пазар, докато тука това нещо го няма. Сега, къде паркират хората нали в съседни паркинги, по улицата и така нататък, но няма такова задръстване, това е факт. Така, че искам да го споделя, като виждане и с това, с което съм разговарял с хората, плюс туй самите хора, които сега са на разкопания терен те също очакват да се реализира парка. Сега те търпят наистина финансови загуби в това неугледно пространство, трудно се придвижват там. Така, че обществото чака решението. Благодаря Ви!

Г-н Гюнелиев: Аз искам да попитам общинска администрация, като представили на кмета, ако те бяха се съобразили с решението на Върховния административен съд дали трябваше да ги направим тези разходи, за да плащаме на тази фирма за извършените дейности, които е направила. Ако тя се беше съобразила с решението нямаше да се започне строителството, нямаше да се направят дейности и да плащаме сега неустойки на фирма, да съдят общината и да се правят разходи. Длъжно ли е обществото да плаща разходите на кмета, че той на негова глава си решава да пренебрегне решение на Върховен административен съд. Благодаря!

[bookmark: _GoBack] Г-жа Чаушева: Не случайно сме започнали от 2008 година в изложението, защото аз продължавам да твърдя, че една последователна политика сме водили всички заедно тук на тази маса. Проекта за бизнес сградата все още е наличен, променила се е собствеността там точна на частта, която трябваше да бъде кооперативен пазар, а тя е на юг от сградата на „Е*****“, значи собственици възстановиха собствеността си има отреждане за тази бизнес сграда, но действително не остана терен за тези преместваеми маси, такива поне бяха предвидени в първоначалната концепция. Там остана паркинг, също с достатъчно места за изпълнение, но в частта кооперативен пазар казвам пак южно от сградата на „Епарка още 2008, 2009, като концепция беше ситуиран на мястото на бивше гробище. Така, че в тази поредица изреждаме нещата, защото ние проектирахме парк и пазар също със средства заложени в инвестиционната програма – 2021 г. се възложи проектирането, 2022 г. се плати проектирането, това също бяха средства заложени там. Така, че в тази връзка последователно там, когато в края на 21 ноември 2023 г.,  трябваше да представим готови проектни предложения с разрешение за строеж, ние имахме готовност точно за пазар, парк и още 9 улици, външен водопровод, нали такава беше политиката. Подписахме споразумения с МРРБ, наистина мораториума дойде в определен период, но всички тези действия проектирания, споразумения, процедури, договори бяха извършени, така че такъв е моя отговор. В парка също има предвидени 14 парко места, освен парковата част с фонтана, в източната част също има предвидени парко места. 

Г-жа Кръстева: Колеги, някой друг? 

Г-жа Романова: Понеже едно и също повтаряме, аз предлагам да си потвърдим решението от миналия път. 

Г-жа Кръстева: Благодаря г-жо Романова! Аз ще направя малко разяснение, защото беше зададен и въпроса кое решение отменяме. Г-жо Чаушева, къде е г-н Янчев на толкова важно заседание?

Г-жа Чаушева: Той е в командировка и не успя да се върне до този момент.

Г-жа Кръстева: Добре. Защото въпросите, които ще зададем са към кмета на общината. Колеги, решението, което с писмо кмета ни е изпратил като незаконосъобразно и нецелесъобразно, ще Ви го зачета: 
 
Р Е Ш Е Н И Е  №  И 454
Общински съвет – Златоград, на основание чл.21, ал.1, т.8 и т.23, във връзка с чл.20, ал.1 от ЗМСМА, чл.8, ал.2 от ЗОС и чл.3, ал.1 от Наредба № 2 за реда за придобиване, управление и разпореждане с общинско имущество на територията на община Златоград, докладна записка от кмета на Община Златоград, с вх.№ ОС-537/09.07.2025г. и във връзка с влязло в сила Решение № И 51, взето с Протокол № 8 от 24.01.2024г. на Общински съвет - Златоград за налагане на мораториум за срок от 3 години за благоустрояване и изграждане на парк в УПИ Х - озеленяване, кв.72 по ПУП на гр. Златоград, на който по одобрената кадастрална карта на град Златоград е отреден Поземлен имот с идентификатор 31111.35.771, публична общинска собственост съгласно акт за общинска собственост № 1582/ 25.10.2018 година, потвърдено с Определение № 409/21.03.2024г. по адм.д.№ 50/2024г. по описа на Административен съд-гр.Смолян и Определение № 5847/14.05.2024г., постановено по адм. дело № 4449/2024г. по описа на ВАС, ІV отд., Общински съвет Златоград

Р Е Ш И:

[bookmark: _Hlk203641208]1. Задължава Кмета на Община Златоград НЕЗАБАВНО да предприеме всички необходими фактически и правни действия, касаещи изпълнение на влязло в сила Решение № И 51, взето с Протокол № 8 от 24.01.2024г. на Общински съвет - Златоград по силата на което е наложен мораториум за срок от 3 години за благоустрояване и изграждане на парк в УПИ Х - озеленяване, кв.72 по ПУП на гр. Златоград, на който по одобрената кадастрална карта на град Златоград е отреден Поземлен имот с идентификатор 31111.35.771, публична общинска собственост съгласно акт за общинска собственост № 1582/ 25.10.2018 година, последното потвърдено с Определение № 409/21.03.2024г. по адм.д.№ 50/2024г. по описа на Административен съд-гр.Смолян и Определение № 5847/14.05.2024г., постановено по адм. дело № 4449/2024г. по описа на ВАС, ІV отд., в частта, по смисъла на която е предвидено задължение за промяна на предназначението на терена за осъществяване на съществуващото предназначение- пазар.
2. На основание чл.60, ал.1 от АПК и за да бъде гарантиран значим обществен интерес, допуска предварително изпълнение на решението по т.1. В конкретната хипотеза домогването до правната възможност, предвидена във визираната разпоредба, се налага с цел обезпечаване реализацията на капиталовата програма на общината, приета с Решение И 408/ 20.05.2025г., по силата на което е утвърден Бюджета на Община Златоград за настоящата година, в частта, в която са осигурени  средства в размер на 150 000 лева за изграждане на обект: „Паркинг и възстановяване на пазар в кв. 72 по ПУП на гр. Златоград с идентификатор 31111.35.771, акт за общинска собственост № 1582/25.10.2018г.“.
Предварителното изпълнение на настоящото решение се налага и от продължителното бездействие на общинската администрация за промяна предназначението на ПИ с идентификатор 31111.35.771 , което обстоятелство, и предвид нововъзникналите факти, има потенциала да предизвика значителни или трудно поправими вреди дотолкова, доколкото обективното състояние на поземления имот е променено по начин, който създава трайно неудобство за жителите на община Златоград.
3. При неизпълнение на настоящото решение, председателят на Общински съвет- Златоград следва да предприеме всички необходими и законни действия, за да обезпечи  реализацията на предвидения в последното правен резултат.

Г-жа Кръстева: С Определение 409/21.03.2024г., е отхвърлена жалбата на кмета и не е разгледана от Административен съд Смолян, следва жалба до Върховен административен съд. С Определение 5847/14.05.2024г., в IV отделение, Върховният административен съд потвърждава определението на Смолян. В решението сме дали предварително изпълнение, затова връщането на това решение не спира неговото изпълнение. Защо започвам с това колеги? Защо ми се искаше кмета да е тук? В края на 2023 година са дадени проектни предложения по Приложение № 3, петнадесет милиона, които бяха за Златоград. Със свое Решение № И 51/24.01.2024 г. е наложен мораториум за срок от три години. Обжалвано е в Административен съд, както Ви споменах, във Върховен административен съд. По закон Общински съвет контролира спазването на своите решения, на Общински съвет принадлежат правомощията да управлява и да се разпорежда с имот, който е общинска собственост. Съгласно чл. 8, ал. 1 от Закона за общинската собственост и чл. 21 от ЗМСМА придобиването, управлението и разпореждането с имоти и вещи общинска собственост се извършва под общото ръководство и контрола на Общински съвет.  Понеже ще Ви спомена г-н Хасапчиев, направи ми впечатление – кой каквото е имал да го показва, го е показал. На мен никога не ми е харесвало неспазването на законите, а точно това правеше г-н Янчев. Цяла една година той не спря да показва, че е над закона при условие, че Общински съвет е взел решение- налага мораториум, следват решения, с които МРРБ беше дало възможност да се заменят  обекти с приоритетни. Общински съвет реши, че приоритетните обекти за Община Златоград са проектиране и изграждане на улици. Ние сме взели Решение № И 103, Решение № И 161, с предварително изпълнение. Кмета на общината, като че ли четяхме вестник, той не се съобразяваше с нито едно решение на Общински съвет. Въпреки определението на Върховния административен съд, кмета на общината разкопа пазара. Така ли беше, колеги? МРРБ даде срок за замяна на обектите, три пъти вземахме решения и задължавахме кмета да смени обектите, кмета се правеше, че ние не вземаме решение. Той на своя глава разкопа пазара, пое си ангажимента за последствията, но в края на годината се оказа, че живеем в законова държава и съда го спря. Сега питам: Къде е г-н Янчев да си оправи кашата? Въпреки всичко в Бюджет 2025 година са предвидени средства, разкопания пазар да бъде направен с павета и да се изгради нова пазарна част. На базата на това решение, кмета поиска влакче. И аз пак питам: Кога г-н Янчев, ще дойде и ще си поеме отговорността и ще каже как ще се разплете този случай? Кой трябва да носи отговорността за неспазването на закона? В края на краищата всеки се е заклел да спазва законите на Република България. Във всеки един мандат отговорността се носи от общинския съвет и във всеки един мандат общинския съвет определя политиката. Хубаво е, когато това се случва заедно с кмета и се работи заедно, но в този мандат това не се получава така. Аз ще Ви припомня, тъй като са цитирани и решения от 2022 година, нарочно извадих решенията, с които е приет бюджета. Тогава е имало средства предвидени около 450 за парк и 450 за пазар 2022 година. Другия ми въпрос към г-н Янчев – Как за една година пазара от 450 отиде на милион и седемстотин, какво толкова се повиши? Колеги, аз съм извадила и протокола от гласуването – 17 гласували, 10 „за“,  1 „против“  и 6 „въздържал се“. Така, че политиката никога не е била единна, относно парк и пазар да се местят от пусто в празно. Г-н Янчев трябваше да се съобрази, че в този мандат има мнозинство, което взема решения. Ето колеги, който иска това е протокола от гласуването на прословутия бюджет, който постоянно споменавате. Що се отнася до другото решение, което от 2021 година, това е по ПМС са дадени едни 36 000 лева, които всички сме гласували, които са били съветници, това са били средства за проучвателна цел за изграждане на паркова среда, атракциони и пазар, никъде не е било определено само за пазар, и тук всички присъстващи, които са били съветници са гласували. За извършените дейности съм изпратила писмо, мисля че в месец февруари до МРРБ, като контролиращ орган, който трябва да ни даде информация, относно извършени дейности на разкопания терен, до ден днешен нямаме представени такива. Кой ще понесе отговорността за тези действия? След цялата тази фактология, кажете ми кой трябва да отговори на тези въпроси? Човекът, който трябва да отговори на тези въпроси и да покаже загриженост за ситуацията, която се случва, не е тук. Затова колеги, аз твърдя, че решението е и законосъобразно и целесъобразно, същото решение. Областният управител се е произнесъл, не е върнал решението на Общински съвет, нито като нецелесъобразно, нито като незаконосъобразно. А за последствията от създадената ситуация трябва кмета да понесе отговорността, защото цяла една година кмета показваше, че той не иска да спазва законите и не само го казваше, но го и показа. За тази създала се ситуация, кой да носи отговорността? Общински съвет или кмета? Кой разкопа терена? Що се отнася до тези средства, че са дадени и че те са от държавата – да така е. Но имаше и няколко срока, в които МРРБ определи, че могат да бъдат заменени обектите, със забележете приоритетни за общината, с приоритетни обекти. Не казваме, че не трябва да има паркове, градини и пазари, но първо да се направят улиците, защото повярвайте ми ежедневно идват хора и се молят да им се оправят улици, подпорни стени и така нататък. Колеги, имаше процедурно предложение. Г-н Хаджиев.

Г-н Хаджиев: Значи, слушах много внимателно дебата и сега малко да внесем яснота г-жо Кръстева, защото кмета съгласно ЗМСМА по чл. 45, това му е правото да върне решението на Общински съвет. Там не е описано той да посочи, там пише законосъобразно или целесъобразно. Възползва се от законова възможност, а там не може да посочи точния мотив, защото Вие казвате, нито е целесъобразно, нито е законосъобразно. Това дава възможност закона и той е посочил да върне решението. Второ - Приложение 3, което е дадено от Министерски съвет дава правото на кмета да определи, а не на общински съвет, така че приоритетите, като кажете, приоритетите на Общински съвет и на кмета очевидно не съвпадат и това е проблем на всички нас, не само на кмета, а и на Общински съвет. Трето – изразявате се, че 2022 година Общински съвет не е бил единен в политиката, но сега значи, че Общински съвет е решил, че трябва да има мораториум. То и тук Общински съвет не е единен в политиката. Така, че когато ползваме името на Общински съвет, и тогава е било Общински съвет и сега е Общински съвет. И ако сега Общински съвет е взел решение за мораториум и 2022 година Общински съвет е взел решение да се строи парк и пазар, нали така е логично да съпоставим нещата. И ако се върнем пак да махнем миналото, защото очевидно няма да стигнем до никъде. Имаме ситуация, в която имаме изградени някакви строителни дейности, които трябва да платим, които държавата ни е дала пари, но ние се отказваме от тези пари, на които ще ни осъдят. Онова нещо ще си остане, няма да използвам някаква дума, която да не обидя някой. И какво правим? А Вие искате, казвате, приоритет на част на мнозинството е да правим улици. Да, но ние сме блокирали тези средства и ние докато не разрешим този казус не може да кандидатстваме с тези пари, за да правим улици. Не е ли по логично да приключим тези два обекта, да кандидатстваме на ново и тогава да направим улиците, защото сме в топик. Ние така, ако го караме още две години, ще изтече мандат или три, колко остава на Общински съвет и нищо няма да постигнем. И ще задам още един въпрос. След като искате да правим там павета, какво трябваше да правим? Някакъв паркинг. Защо мораториумът е три години? Ние променяме. На четвъртата какво правим? Пак се връщаме и правим парк ли? То мораториума е за три години. Той не отменя изцяло решението. Ние имаме мораториум за три години. На четвъртата година какво правим? Тоест Вие хем не сте против, но сте против. То се получава оксиморон в крайна сметка. Не искаме да го, за три години е това, но ще го правим. Не мога да разбера действията. И пак Ви казвам, тука наказваме обществеността на Златоград. Нито Мирослав Янчев, нито Борислав Хаджиев, нито еди кой си. Ние наказваме обществеността. И дайте да седнем, губим пари. По-добре да го направим, да ги усвоим и да кандидатстваме наново за тези улици, които вие толкова държите. Всички държим да има улици, никой не е против, но сме в един топик и няма да мръднем на сантиментър, ако продължаваме така. И за това Ви моля помислете, ако трябва да отложим тази точка, дайте да седнем, разумно, защото обществеността чака решение, а ние тука само се караме и нищо не постигаме. Благодаря!

Г-жа Кръстева: Г-н Хаджиев, аз разбирам, че искате да защитите кмета, обаче аз пак Ви говоря с факти. Кметът твърди на основание чл. 45 връщам решението, което се явява незаконосъобразно и нецелесъобразно. Това не е вярно. Той твърди, че това решение е незаконосъобразно и нецелесъобразно. Г-н Хаджиев, помолете другия път г-н Янчев да дойде и да си понесе отговорността за всичко, което е направил, защото логиката на кмета беше може би такава : “ Аз ще го направя и ще ги принудя те да ми гласуват каквото аз искам“. И може би е казвал: „Ще видите, че ще стане каквото аз искам.“ При условие, че бяха дадени срокове за смяна на приоритетните обекти, връщате ме в 2022 година. Да, тогава бяхте мнозинство, приехте го решението и аз се чудя защо след като го има в Капиталовата програма на 2022 и пазара и парка не са изпълнени в 2022 година. Защо не са изпълнени тогава? Защо не ги изпълни кмета? Има ги, приели сте ги. Ние не сме гласували, били сме против. Вие сте приели. Защо не е изпълнено? Защо? Аз не искам Вие да ми отговаряте. Кметът трябва да дойде да отговаря. Проблемът вече е на кмета. Правителството е на ГЕРБ. На кмета е проблема. Кметът постави обществото в това положение. Кметът каза, че ще прави каквото той реши, без да се съобразява. Имаше протести. Не си ли спомняте, преди да започне разкопаването на пазара, имаше протести. Ние участвахме и го молехме да не разкопава. Той започна да разкопава. Да не Ви казвам какво се случи, като започна да разкопава и въпреки всичко, той не спря. Сега нека да си носи последствията и да каже как ще излезе от цялата ситуацията. Между другото, въпреки всичко има отделени средства, защото не знам, може би има хора, които искат да има парк, но ние с хората, с които сме разговаряли, имаме и подписка, искат да има паркинг. Паркинг с връщане на пазара на същото място. Г-н Хумчев.

Г-н Хумчев: Само един уточняващ въпрос, понеже пак ще припомня, тук става въпрос за договорните отношения между Община Златоград и фирмата изпълнител. Има ли Община Златоград информация до момента за каква сума са извършени строителни дейност и евентуално, ако бъдем осъдени, колко ще трябва да плати не кмета, не Мирослав Янчев, а Община Златоград, каква сума?

Г-жа Кръстева: Да, г-жо Чаушева.

Г-жа Чаушева: Сега не мога да съобщя сума, но голяма част от подземните комуникации и съоръжения са изпълнени. На 70% са изпълнени обектите. Но аз само нещо искам да кажа, защото се спомена нарушаване на законите. Аз мисля, че този момент няма акт, който да указва, да сочи, че кметът е нарушил някакъв закон. Затова нали държа да го кажа. Още нещо ми се ще да кажа. Ние към настоящия момент нямаме готови проекти, с които да заменим евентуално парк и пазар. Готовите проекти за улици, които нали представихме и разисквахме тука, сме ги подали към Програмата за развитие на селски райони във вида, в който тя сега е преименувана. Така, че когато кандидатствахме 2023 година, кандидатствахме с готови проекти, защото няма логика да имаме и много проекти, които да са стигнали разрешение за строеж влязло в сила, а да няма идея как те ще бъдат финансирани. Затова е била логиката, с готовите проекти кандидатстваме, изпълняваме и продължаваме да проектираме. Ето тази година имаме над 50 обекта, които ще проектираме, ще възлагаме. 

Г-жа Кръстева: Г-жо Чаушева, защо спряха обектите?

Г-жа Чаушева: Ясно е, че обектите спряха, защото имаше определение на съда. В крайна сметка кмета ги спря по процедура, но няма нарушаване на закони.

Г-жа Кръстева: Защо ги спря? Естествено неспазването на решение на Общински съвет доведе до тази ситуация. 

Г-жа Чаушева: Не мога да тълкувам или коментирам решението какво точно, но няма нарушаване на законите

Г-жа Кръстева: Ако съдът не беше спрял кмета. Има неспазване на решения на Общински съвет, което доведе до тази ситуация. Ние продължаваме да го твърдим. Аз съм готова да отида в Прокуратурата и в Народното събрание. Между другото, аз пак ще го повторя, че направихме среща и с прокурора и казах, че ако кмета продължава да не спазва решения на Общински съвет, ще отида в Народното събрание и ще кажа, Общински съвет в Златоград да бъде закрит, защото не може Общински съвет да работи и да приема решения, а кмета да не ги изпълнява. Ние работим в законова държава и ако кмета спря обектите, то е защото по съдебна процедура той не спазваше решения на Общински съвет. Законът казва, че кметът изпълнява решения на Общински съвет и дава отчет за изпълнения на решенията на Общински съвет два пъти годишно. Това ако не е нарушение, аз не знам как тълкувате Вие. Затова сме в такава ситуация, защото си правите тълкования. Г-н Хаджиев.

Г-н Хаджиев: Благодаря! Ясно е, че има две страни. Всяка има доводи, обаче дайте да забравим различията и да търсим решение за излизане от тази ситуация е изключително зле финансово за Община Златоград и тя още повече освен, че финансово ще натоварим Община Златоград, не ни дава възможност да продължим нататък, защото ние първо трябва да изпълним тези обекти, за да кандидатстваме за нови пари. И пак казвам, тука трябва да загърбим всяко. Тук на тази маса трябва да работим в полза на гражданите и дайте да търсим решение на проблема, а не да казваме кой е виновен, защото единия ще каже Вие сте виновни, другия… не решава проблема. И пак Ви казвам, дайте да продължат тези обекти да ги приключим, да кандидатстваме за улици през това време. Иначе си губим времето. Съгласен съм. Току-що го чух това, но докато примерно продължат тези обекти може и да се произвият. Да търсим решение. Аз не казвам сега дали ще е улица, да търсим решение на проблема, защото ние не го решаваме. Кметът е виновен, Общински съвет е виновен, но не решаваме проблема и онова си буренясва, и хората не са доволни и в крайна сметка нищо не постигаме. И затова ви казвам, дайте да търсим решение, а не да задълбаваме кой е виновен, и кой е крив, и кой е прав.

Г-н Хасапчиев:  Благодаря Ви, г-жо Кръстева! Аз слушах вашето изказване. Добре беше. Това беше вашата гледна точка. Аз имам друга гледна точка. Г-н Хаджиев има друга. Относно отговорността за това какво се случва в общината, носи мнозинството в общинския съвет. Както сама казахте, 2022 година мнозинството едно, гласувало е да стане това нещо. Сега защо не се е случило до 2024 ред причини, процедури, търгове и така нататък, и то се бави във времето. Така че, това не е защо не се е изпълнило тогава. Въпроса е, както казва колегата Хаджиев, да направим така, че там да не остане такъв неугледен терен. И ако все пак вие имате виждания за павета, за паркинг, а сега има изпълнена някаква комуникация, кажете ми какъв хибрид да създадем там. Ако евентуално всичко това нещо се загроби, тази подземна комуникация, не е добре. Кажете какъв хибрид да създадем там? Да създадем кът със зеленина, да създадем маси за търговци, които не искат да се връщат на този терен, забележете не искат. Те видяха по-хубавото място и сега 50% от търговците не желаят да се върнат на това място. Какво да направим тогава? Кажете, дай да седнем с някои инженери, геодезисти, специалисти, с това, което има в момента, да се вземат под внимание и вашите желания павета, бариера, паркинг, касичка за монети, за да могат да влизат колите и да излизат. Ако желаем това да стане, това да стане. Иначе няма как. Ние оставяме в един топик, както казвате. Прехвърляме си топката, кметът бил виновен. Не е виновен кмета, виновен е общинския съвет. 

Г-н Гюнелиев: Решението на Административния съд беше преди да се разкопае. Защо не се съобрази с решението, за да нямаме разходи и да не бъдем съдени? 

Г-жа Романова: Аз направих едно предложение и пак го предлагам, но и още нещо искам да кажа. Явно не е чак толкова важен този проблем, след като г-н Янчев го няма на масата. Не го интересува хората какво казват. Ако толкова беше важен и искаше да промени нашето мнение този прословут г-н кмет Янчев трябваше да бъде тука, а не да си използва неговите хора да ни убеждават в нещо. Това е негово решение, той е нарушил наши решения, така че той е длъжен да бъде тука на тази маса, не вие да го оправдавате и разни други такива неща. Има процедурно предложение, моля да се подложи на гласуване. 

Г-жа Кръстева: Само г-н Хаджиев. Съвсем накратко, защото нарушихме правилника много. 

Г-н Хаджиев: Да, нарушихме го, но въпроса. Съгласен съм, че нарушихме правилника, но въпроса е много важен за обществеността, който ние така да го. Сега за кмета може и да не е важен, за нас е важен и за да кажете неговите хора, няма негови хора, ние сме избрани тука всички. Тука няма негови хора.  Всеки е представител на някаква част от обществото и ние защитаваме обществото. И пак казвам дали кмета е тука да Ви убеди, аз не искам кмета да ме убеждава. Аз се опитвам да Ви убедя, като мои колеги, че ние в момента взимаме грешно решение, което ще има огромни финансови последствия за Община Златоград и се опитвам да Ви го обясня по моя начин, не знам дали ме разбирате. Разбирам, че не ме разбирате, но аз правя опити, а не кмета и кмета дали е тука или не, вие ако искате може да ни чуете като ваши колеги и да чуете доводите. Съгласен съм, може и да не ги разбирате, но аз пак Ви казвам огромни финансови последствия ще има за Община Златоград и дали кмета ще е виновен, дали Борислав, Йорданка или еди кой си хората не ги интересува. Интересува ги тяхното благополучие и ние затова сме избрани на тази маса, да се грижим да живеят по-добре. А в момента не правим това, правим всичко възможно да живеят по-зле. 

Г-жа Кръстева: Понеже ми беше зададен въпроса как смятаме да се направи и какви сглобки да се направят, аз хибриди да. Аз ще кажа, че може би нищо няма да се направи и няма да се направи, защото няма желание от страна на изпълнителната власт. Ние дори да се скъсаме от работа щом изпълнителната власт не желае да се случи нещо, няма да се случи дали е хибрид, дали е робот, дали е парк или пазар, няма да се случи г-н Хасапчиев, за съжаление. Много ми се иска да се случи нещо. Много ми се иска, но за съжаление няма как да се случи. Няма как на едно такова важно заседание, да се върне решение на Общински съвет, да се твърди, че е незаконосъобразно, нецелесъобразно и да се прати само един-единствен представител на администрация. Няма как да се случи това. Кое му е важното на кмета? Каква е тази командировка, г-жо Чаушева? Изпълненията на кмета зависят от всички нас на тази маса. Кой трябва да ни убеди да се случат нещата? Щом е важно, щом казва, че е важно да дойде да убеди, да убеди и хората. Обаче мен никой не ме е убедил. Аз ще си защитавам тезата, че в тази държава трябва да се спазват законите, защото всяко неспазване на закона води до последствия. И кой ще носи последствията и как ще се излезе от тази ситуация ще казва този, който е нарушил, неспазването на решенията на Общински съвет. Няма как да прехвърлите. Вижте каква е ситуацията. Ами задайте въпроса защо дойдохме до тази ситуация, защото сме четири години в мандат. Ние сме четиригодишен мандат. Следващият мандат ако иска летище да се направи, да се направи летище. Вие в предходния мандат имахте мнозинство, взели сте си решението за пазара и парка. На мен ми беше чудно защо не сте ги изпълнили, защото сте ги гласували и изведнъж сумите стават не двойни, не тройни ами …. Аз исках да задам въпроса и на Янчев, защо от 400 хиляди става на един милион и седемстотин хиляди? Това също не ми е ясно. Много жалко, че нямаме проектирани улици и ние сме сложили в капиталовата програма, аз използвам момента проектиране на улици, дали имаме обявени обществени поръчки за проектиране?  От 20 май е решението на Общински съвет за бюджета, днес сме почти 20 август. Ще дойде време, запомнете този момент и пак ще кажете, че не сте могли да се справите и ще искате плащания на стари задължения. Аз не знам защо няма представители от гражданското общество? Г-жо Чаушева, съжалявам, че само Вие сте тук... Колеги, имаше процедурно предложение. Г-жо Романова, може ли да го повторите?

Г-жа Романова: Предлагам да си потвърдим решението от миналия път и да прекратим разискванията вече, защото се въртим в едно и също.

Г-жа Кръстева: Който е да се прекратят разискванията, моля да гласува с вдигане на ръка.

   Общинските съветници гласуваха с 9 гласа „за“,  2 „против“  и 4 „въздържал се“ – приема се 

Г-жа Кръстева: Прекратявам разискванията. Процедурно предложение за потвърждение на Решение № И 454 от 22.07.2025г.

Г-жа Кръстева зачете проекта на решение, след което подложи в режим на поименно гласуване

В режим на поименно гласуване по т.1 от дневния ред 
	
№
	
Име, презиме и фамилия
	Гласуване:

	
	
	“за” 
	“против”
	“въздържал се”

	1
	Александър Фердов Илийков
	· 
	
	

	2
	Антон Славчев Симеонов
	· 
	
	

	3
	Асен Райчев Хасапчиев
	
	· 
	

	4
	Борислав Филипов Хаджиев
	
	· 
	

	5
	Величко Асенов Сидеров
	
	
	

	6
	Веселин Николаев Иванов
	· 
	
	

	7
	Емил Минков Хумчев
	
	· 
	

	8
	Емилия Младенова Кръстева
	· 
	
	

	9
	Д-р Ерол Реджеб Чинар
	· 
	
	

	10
	Жечка Емилова Хаджийска-Партаджиева
	· 
	
	

	11
	Искрен Асенов Караметулов
	
	· 
	

	12
	Йорданка Емануилова Романова
	· 
	
	

	13
	Милко Александров Караджов
	
	
	

	14
	Невена Христова Николова – Александрова 
	
· 
	
	

	15
	Светлозар Веселинов Пехливанов
	
	· 
	

	16
	Станимир Митков Чаушев
	
	· 
	

	17
	Станислав Стефанов Гюнелиев
	· 
	
	

	общ брой гласували: 15
	9
	6
	0



Общ брой гласували – 15 от тях: “за” – 9, “против” – 6, “въздържал се” – 0. На база проведеното поименно гласуване, Общински съвет прие предложения проект на решение.

Р Е Ш Е Н И Е   № И 464

Във връзка с писмо с изх.№ 61-00-329/05.08.2025г. на кмета на Община Златоград и на основание чл. 45, ал.9 от ЗМСМА, Общински съвет Златоград

РЕШИ:

На основание чл. 45, ал. 9 от ЗМСМА Общински съвет Златоград потвърждава свое Решение № И 454/22.07.2025г.

***********************************************
Обяснение на отрицателен вот от г-н Хумчив: Гласувах против колеги, защото от цялото това мерене кой е по-велик и кой е по-отгоре, всички ние ще платим стана ясно около 400 000 лева. С тези 400 000 лева можеше де се направи една средно голяма улица или поне две малки. Затова гласувах против, исках да го кажа ясно, защото ако това нещо продължава още две години в края на мандата Община Златоград сигурно ще бъде един от първенците по борчове и по това, което трябва да плащат гражданите, не кмета. Благодаря!
***************
По т.2 от дневния ред: Писмо относно: Връщане на Решение № И 456 от 22.07.2025г. на Общински съвет Златоград по реда на чл. 45, ал. 5 от ЗМСМА, с вх.№ 61-00-330/05.08.2025г., и изх.№ 61-00-330/05.08.2025г., постъпило от кмета на Община Златоград.

Г-жа Кръстева даде думата на Г-жа Чаушева да представи писмото.
Г-жа Чаушева: Уважаеми госпожи и господа общински съветници,  На основание чл. 45, ал. 5 от ЗМСМА, кмета на Община Златоград връща Решение № И 456 от 22.07.2025 г., на Общински съвет Златоград, за ново обсъждане. На заседание на Общински съвет Златоград, проведено на 22.07.2025г., е прието Решение № И 456, с което се одобрява структурата на Общинска администрация Златоград, като в дирекция „Устройство на територията“ се включва нова длъжност Главен експерт „Архитектура и градоустройство“, в рамките на съществуващата обща численост на персонала, в дейност „Общинска администрация“ - 64,5 щатни бройки. Решението е прието по предложен проект от общински съветник, а не въз основа на предложение на кмета на общината, каквото изисква законът. Съгласно чл.21, ал.1 и т.2 от Закона за местното самоуправление и местната администрация, както и чл. 5, т. 2 от Правилника за организацията и дейността на Общински съвет-Златоград, неговите комисии и взаимодействието му с общинска администрация, Общинският съвет одобрява структурата и численост на общинската администрация единствено по предложение на кмета на общината. С докладна записка с изх.№ 61-00-284/09.07.2025г., от Кмета на Община Златоград, е предложено изменение на настоящата структура и численост на общинската администрация, като се включи нова длъжност в щатното разписание: Главен експерт „Архитектура и градоустройство“, в дирекция „Устройство на територията“, с което общата численост на персонала в дейност „Общинска администрация да се увеличи от 64,5  на 65,5 щатни бройки. В конкретния случай, приетото решение съществено се различава от направеното предложение от Кмета на Община Златоград, изложено в докладна записка изх.№ 61-00-284/09.07.2025г. Приетото решение, създава нова длъжност, но не предвижда нова щатна бройка, нито закриване на съществуваща длъжност, с което се създава невъзможност за реално изпълнение на решението. Затова кмета на Община Златоград предлага Общински съвет да отмени свое Решение № И 456 и след обсъждане може и да приеме предложения проект на кмета на Община Златоград, в докладна записка, с изх.№ 61-00-284/09.07.2025г.

Г-жа Кръстева: Колеги, имате думата. Да, г-жо Романова.

Г-жа Романова: Предлагам да си отменим решението.

Г-жа Кръстева попита за други предложения, такива не постъпиха и тя зачете проекта на решение, след което подложи в режим на поименно гласуване. 

В режим на поименно гласуване по т.2 от дневния ред 
	
№
	
Име, презиме и фамилия
	Гласуване:

	
	
	“за” 
	“против”
	“въздържал се”

	1
	Александър Фердов Илийков
	· 
	
	

	2
	Антон Славчев Симеонов
	· 
	
	

	3
	Асен Райчев Хасапчиев
	· 
	
	

	4
	Борислав Филипов Хаджиев
	· 
	
	

	5
	Величко Асенов Сидеров
	
	
	

	6
	Веселин Николаев Иванов
	· 
	
	

	7
	Емил Минков Хумчев
	· 
	
	

	8
	Емилия Младенова Кръстева
	· 
	
	

	9
	Д-р Ерол Реджеб Чинар
	· 
	
	

	10
	Жечка Емилова Хаджийска-Партаджиева
	· 
	
	

	11
	Искрен Асенов Караметулов
	· 
	
	

	12
	Йорданка Емануилова Романова
	· 
	
	

	13
	Милко Александров Караджов
	
	
	

	14
	Невена Христова Николова – Александрова 
	
· 
	
	

	15
	Светлозар Веселинов Пехливанов
	· 
	
	

	16
	Станимир Митков Чаушев
	· 
	
	

	17
	Станислав Стефанов Гюнелиев
	· 
	
	

	общ брой гласували: 15
	15
	0
	0



Общ брой гласували – 15 от тях: “за” – 15, “против” – 0, “въздържал се” – 0. На база проведеното поименно гласуване, Общински съвет прие предложения проект на решение.

Р Е Ш Е Н И Е   № И 465

Във връзка с писмо с изх.№ 61-00-330/05.08.2025г. на кмета на Община Златоград и на основание чл. 45, ал.9 от ЗМСМА, Общински съвет Златоград

РЕШИ:

Отменя свое Решение № И 456/ 22.07.2025г.
 

Поради изчерпване на дневния ред г-жа Кръстева закри извънредното заседание на Общински съвет Златоград.




ЕМИЛИЯ КРЪСТЕВА
Председател на 
Общински съвет Златоград



ЖЕЧКА ХАДЖИЙСКА
Зам. Председател на 
Общински съвет Златоград



Изготвил протокола:  
Елмира Топчиева - Меркова,
Гл. специалист „Канцелария ОбС“
16
Протокол № 33 от 14.08.2025 г. 
Извънредно заседание на Общински съвет - Златоград
oleObject1.bin

image1.png




image2.wmf

